**Fierul şi argintul**

*Alecu Donici*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

– Nu ai cuget, eşti un rău!

Tu te-ai făcut ciocan, tu te-ai făcut ilău.

Şi-n mine baţi fără cruţare!

Au doară ai uitat, că noi chiar din născare

Tot de un neam suntem;

Că noi alăturea în munţi ne-nfiinţăm?

Aşa ţipa la argintari

Sub loviture tari,

Argintul prelucrat de-a fierului unelte.

Iar fierul au răspuns argintului aceste:

– Te mângâie, vecine!

Şi întru suferinţi ia pildă de la mine.

Tu încă ai noroc;

Iar pe mine, scos din foc,

Şi mai cumplit mă bate,

Tot fierul, al meu frate!